CELEX: 32016R1615
Language: lt
Date: 2016-09-08 00:00:00
Title: 2016 m. rugsėjo 8 d. Komisijos įgyvendinimo reglamentas (ES) 2016/1615, kuriuo iš dalies keičiamos Įgyvendinimo reglamento (ES) 2016/559 nuostatos dėl laikotarpio, kuriuo pieno ir pieno gaminių sektoriuje leidžiama sudaryti susitarimus dėl gamybos planavimo ir priimti su tuo susijusius sprendimus

9.9.2016   
            
            
               LT
            
            
               Europos Sąjungos oficialusis leidinys
            
            
               L 242/17
            
         KOMISIJOS ĮGYVENDINIMO REGLAMENTAS (ES) 2016/1615
   2016 m. rugsėjo 8 d.
   kuriuo iš dalies keičiamos Įgyvendinimo reglamento (ES) 2016/559 nuostatos dėl laikotarpio, kuriuo pieno ir pieno gaminių sektoriuje leidžiama sudaryti susitarimus dėl gamybos planavimo ir priimti su tuo susijusius sprendimus
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 222 straipsnio 3 dalies antrą pastraipą,
   kadangi:
   
               (1)
            
            
               kartu su keletu išskirtinių priemonių, patvirtintų pagal Reglamento (ES) Nr. 1308/2013 219 straipsnį siekiant spręsti sudėtingą pieno ir pieno produktų sektoriuje susidariusią rinkos padėtį, Komisija šešių mėnesių laikotarpiui, prasidedančiam 2016 m. balandžio 13 d., Komisijos įgyvendinimo reglamentu (ES) 2016/559 (2) leido pripažintoms pieno ir pieno gaminių sektoriaus gamintojų organizacijoms, jų asociacijoms ir pripažintoms tarpšakinėms organizacijoms, o Komisijos deleguotuoju reglamentu (ES) 2016/558 (3) – pieno ir pieno gaminių sektoriaus kooperatyvams bei kitokioms gamintojų organizacijoms sudaryti susitarimus dėl gamybos planavimo ir priimti su tuo susijusius sprendimus;
            
         
               (2)
            
            
               iki šiol nepranešta apie nė vieną bendrą susitarimą ar sprendimą, nes sektoriui reikia laiko pasirengti taikyti šią naują priemonę, o dėl pasaulinio pasiūlos ir paklausos disbalanso pieno sektorius ir toliau patiria didelį rinkos pusiausvyros sutrikimą, prie kurio prisideda iki 2017 m. pabaigos Rusijos pratęstas Sąjungos žemės ūkio ir maisto produktų importo draudimas;
            
         
               (3)
            
            
               2015 m. pieno supirkimo kainos sumažėjo 8 %, o per pirmuosius penkis 2016 m. mėnesius – dar 15 %. 2016 m. gegužės mėn. vidutinė pieno kaina Sąjungoje buvo 22 % mažesnė nei pastarųjų penkerių metų vidurkis. Kartu toliau didėjo pieno kainų skirtumas valstybėse narėse – kai kurios valstybės narės pranešė apie 30 % už Sąjungos vidurkį mažesnes kainas. Remiantis turimais rinkos analizės duomenimis, iki 2017 m. pabaigos gamybos apimtis neturėtų smarkiai sumažėti;
            
         
               (4)
            
            
               siekiant padėti atkurti pusiausvyrą pieno ir pieno produktų sektoriuje, kuris patiria didelį rinkos pusiausvyros sutrikimą, ir atlikti pakeitimus, kurie būtini pasibaigus pieno kvotos galiojimui, tikslinga leisti sudaryti savanoriškus susitarimus ir priimti sprendimus, nurodytus Įgyvendinimo reglamente (ES) 2016/558 ir Deleguotajame reglamente (ES) 2016/559, tolesniu šešių mėnesių laikotarpiu. Reglamento (ES) Nr. 1308/2013 222 straipsnio 1 dalyje nurodytos sąlygos ir dalykinė bei geografinė taikymo sritis ir susiję įpareigojimai pranešti jau yra nustatyti Įgyvendinimo reglamente (ES) 2016/559, tą įgyvendinimo reglamentą tikslinga iš dalies pakeisti;
            
         
               (5)
            
            
               todėl Įgyvendinimo reglamentas (ES) 2016/559 turėtų būti atitinkamai iš dalies pakeistas;
            
         
               (6)
            
            
               atsižvelgiant į didelį rinkos pusiausvyros sutrikimą ir poreikį užtikrinti tęstinumą bei teisinį tikrumą, šis reglamentas turėtų įsigalioti kitą dieną po jo paskelbimo;
            
         
               (7)
            
            
               šiame reglamente nustatytos priemonės atitinka Bendro žemės ūkio rinkų organizavimo komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Įgyvendinimo reglamentas (ES) 2016/559 iš dalies keičiamas taip:
   
               1.
            
            
               1 straipsnis pakeičiamas taip:
               „1 straipsnis
               Nepažeidžiant Reglamento (ES) Nr. 1308/2013 152 straipsnio 3 dalies b punkto i papunkčio ir 209 straipsnio 1 dalies nuostatų, pripažintoms pieno ir pieno gaminių sektoriaus gamintojų organizacijoms, jų asociacijoms ir pripažintoms tarpšakinėms organizacijoms leidžiama:
               
                           a)
                        
                        
                           per šešių mėnesių laikotarpį, prasidedantį 2016 m. balandžio 13 d. arba 2016 m. spalio 13 d., savanoriškai sudaryti bendrus susitarimus dėl pieno kiekio, kuris turi būti pagamintas, planavimo ir priimti bendrus su tuo susijusius sprendimus, kurie galioja atitinkamai ne ilgiau kaip iki 2016 m. spalio 12 d. arba 2017 m. balandžio 12 d., arba
                        
                     
                           b)
                        
                        
                           tokių susitarimų arba sprendimų, sudarytų arba priimtų 2016 m. balandžio 13 d. prasidedančiu laikotarpiu, galiojimą pratęsti laikotarpiui, ne ilgesniam kaip iki 2017 m. balandžio 12 d.“
                        
                     
         
               2.
            
            
               4 straipsnis iš dalies keičiamas taip:
               
                           a)
                        
                        
                           2 dalis pakeičiama taip:
                           „2.   Ne vėliau kaip per 25 dienas po kiekvieno 1 straipsnyje nurodyto šešių mėnesių laikotarpio pabaigos atitinkamos gamintojų organizacijos, asociacijos ar tarpšakinės organizacijos praneša šio straipsnio 1 dalyje nurodytai kompetentingai institucijai susitarimuose ar sprendimuose faktiškai nurodytą gamybos apimtį.“
                        
                     
                           b)
                        
                        
                           3 dalies b punktas pakeičiamas taip:
                           
                                       „b)
                                    
                                    
                                       ne vėliau kaip per 30 dienų po kiekvieno 1 straipsnyje nurodyto šešių mėnesių laikotarpio pabaigos – tuo laikotarpiu įgyvendintų susitarimų ir sprendimų apžvalgą.“
                                    
                                 
                     
         2 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2016 m. rugsėjo 8 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 347, 2013 12 20, p. 671.
   
      (2)  2016 m. balandžio 11 d. Komisijos įgyvendinimo reglamentas (ES) 2016/559, kuriuo pieno ir pieno gaminių sektoriuje leidžiama sudaryti susitarimus dėl gamybos planavimo ir priimti su tuo susijusius sprendimus (OL L 96, 2016 4 12, p. 20).
   
      (3)  2016 m. balandžio 11 d. Komisijos deleguotasis reglamentas (ES) 2016/558, kuriuo pieno ir pieno gaminių sektoriaus kooperatyvams bei kitokioms gamintojų organizacijoms leidžiama sudaryti susitarimus dėl gamybos planavimo ir priimti su tuo susijusius sprendimus (OL L 96, 2016 4 12, p. 18).